Morten Bødskov (S), 2013-04-12:
Tak for det, formand.
Med dagens forespørgsel ønskes, som det blev sagt, en debat om ekstremisme i Danmark.
Der er ingen tvivl om, at det er et vigtigt emne, og at det er et vigtigt emne, som også står højt på regeringens dagsorden.
Ekstremisme kan, uanset om det er religiøst eller politisk motiveret, udgøre en trussel mod vores demokrati.
Det gælder ikke mindst, når ekstremismen giver sig udslag i vold eller andre strafbare handlinger.
Så lad mig derfor starte med at slå det helt fast: Regeringen tager på det kraftigste afstand fra personer eller grupper, der forsøger at fremme ekstreme holdninger, f.eks. med voldelige midler.
Det er udtryk for en samfundsnedbrydende adfærd, som vi ikke kan og ikke skal acceptere.
Derfor har regeringen jo også med regeringsgrundlaget, »Et Danmark, der står sammen«, styrket indsatsen over for ekstremisme.
Foreningerne hylder nogle værdier, der ligger uendelig langt fra alt, hvad vi mener det danske samfund bør stå på.
Jeg er i øvrigt overbevist om, at det er den opfattelse, som langt de fleste vil kunne tilslutte sig.
De to foreninger er et trist udtryk for, at der i Danmark er personer og grupper med ekstreme islamistiske holdninger.
Når det er sagt, vil jeg imidlertid også gerne pointere, at ekstremismen jo ikke kun udspringer af ekstreme islamiske miljøer.
Det så vi jo bl.a. med massakren i Oslo og på Utøya, som sendte chokbølger gennem Norge og resten af verden.
Af samme grund vil mine betragtninger i dag dreje sig om regeringens samlede indsats mod alle former for ekstremisme.
Vi skal tage truslen fra ekstremisme alvorligt.
Det viser bl.a. PET's redegørelse fra 2011 om indsatsen mod politisk ekstremisme, som efterretningstjenesten blev bedt om at lave i kølvandet på Breiviks massakre i Norge.
I redegørelsen peger PET på, at truslen navnlig kommer fra grupper og enkeltpersoner, der bekender sig til militant islamisk ideologi og fra politiske ekstremistiske grupper, netværk og enkeltpersoner.
PET konkluderer, at truslen mod Danmark er kompleks, at den kommer fra vidt forskellige kanter, og at den derfor også kan være vanskelig at imødegå.
Redegørelsen viser heldigvis også, at den danske indsats mod politisk ekstremisme generelt er velfungerende.
Og redegørelsen indeholder nogle forslag til initiativer, som efter PET's opfattelse vil kunne forbedre indsatsen yderligere.
Regeringen har tilsluttet sig PET's forslag, og der arbejdes nu videre med dem.
Truslen fra ekstremisme er imidlertid ikke et statisk fænomen, men ændrer sig jo løbende og ændrer løbende karakter.
Vi lever jo i en verden, som hele tiden forandrer sig, og hvor der opstår nye problemstillinger og nye trusler, som vi må og skal forholde os til.
Eksempelvis ser vi, at såkaldte foreign fighters, bl.a. unge danskere, rejser til udlandet og kæmper side om side med lokale oprørsgrupper eller terrorgrupper i en væbnet konflikt.
PET's Center for Terroranalyse, som det hedder, vurderer i en helt ny trusselsanalyse, at mindst 45 personer er rejst fra Danmark til Syrien for at deltage i kamphandlingerne – og det vel at mærke siden august 2012.
Det er en bekymrende udvikling, som øger risikoen for, at de pågældende får kontakt med militante islamistiske netværk og derved bliver radikaliseret og motiveret til at begå terror, når de vender hjem.
Vi har også set truslen fra soloterrorister – den ensomme ulv, som det bliver kaldt – som pludselig blev til virkelighed helt tæt på, da Breivik udførte sin massakre i Oslo og på Utøya.
Jeg kan også nævne brugen af sociale medier til at udbrede militant islamistisk propaganda i den vestlige verden, som kan være udgangspunkt for radikaliseringen af unge mennesker.
Trusler mod Danmarks sikkerhed ændrer således løbende karakter, og det er derfor vigtigt, at PET er en dynamisk organisation, der hele tiden har mulighed for at tilpasse sine arbejdsmetoder i lyset af det aktuelle trusselsbillede.
Efter regeringens opfattelse bekæmpes ekstremisme mest effektivt gennem en bredspektret og også tværministeriel indsats.
Der er således både behov for en aktiv forebyggende indsats og en effektiv retshåndhævende indsats.
Det er de fleste her i salen i dag bekendt, at det er Socialog Integrationsministeriet, der har ressortansvaret for den tidlige forebyggende indsats mod ekstremisme, mens jeg og Justitsministeriet bl.a. har ansvaret for, at der skrides ind med effektiv retshåndhævelse.
Jeg vil ikke gå i detaljer med de mange forskellige tiltag, som Socialog Integrationsministeriet har iværksat, men jeg kan dog overordnet nævne, at Social- og Integrationsministeriet bl.a. har iværksat en kortlægning af de antidemokratiske og ekstremistiske miljøer i Danmark.
Der er tale om et landsdækkende projekt, som bl.a. skal sætte fokus på de ekstremistiske miljøers omfang, karakter og også rekrutteringsgrundlag.
Formålet med den kortlægning er jo bl.a. at konkretisere og tilpasse den forebyggende indsats over for ekstremistiske grupper og vurdere, om der er brug for nye indsatser på området.
Den endelige rapport og også et katalog med anbefalinger til forebyggende indsatser på lokalt niveau forventes at være færdig i midten af 2014.
Som andre eksempler på den tidlige forebyggende indsats kan nævnes undervisningen af SSP-medarbejdere, så de bedre kan opdage og håndtere ekstremisme blandt unge, og etableringen af et mentorprojekt, som skal hjælpe fængselsindsatte til at frigøre sig fra ekstremisme.
Men den tidlige og forebyggende indsats kan imidlertid ikke stå alene.
I ekstreme miljøer kan der være enkeltpersoner eller grupper, som ønsker at fremme deres ekstreme holdninger med voldelige midler eller med andre former for strafbare handlinger.
Regeringens holdning til den form for samfundsnedbrydende adfærd er fuldkommen klar: Hvis ekstreme holdninger manifesterer sig i lovovertrædelser, skal der sættes ind med straf, og i det omfang, der er tale om herboende udenlandske statsborgere, eventuelt også med udvisning.
Det er derfor også vigtigt, at der holdes skarpt øje med de ekstremistiske miljøer.
Af samme grund udgør forebyggelse af voldelige ekstremisme en af de centrale opgaver for vores efterretningstjeneste, PET.
Tjenesten arbejder målrettet med at identificere, forebygge, efterforske og også modvirke alle former for voldelig ekstremisme.
Efterretningstjenestens indsats foregår i tæt dialog og samarbejde med de enkelte politikredse, og tjenesten har bl.a. en væsentlig opgave med at sikre, at de relevante politimyndigheder kender trusselsbilledet og på den baggrund er i stand til at tilpasse indsatsen i forhold til den aktuelle trussel.
Vi har med andre ord et robust og effektivt beredskab mod voldelig ekstremisme, og det skal vi være glade for.
Samtidig skal vi hele tiden være opmærksomme på, at PET selvfølgelig har de nødvendige redskaber til rådighed.
PET skal altid være på forkant med udviklingen.
Det er i bogstaveligste forstand livsnødvendigt.
For kort at opsummere her til sidst: Regeringen prioriterer indsatsen mod ekstremisme højt.
Desværre findes der ikke løsninger, som med et snuptag kan fjerne ekstremismen i Danmark.
Som jeg har været inde på, består indsatsen mod ekstremisme af både et aktivt forebyggende arbejde og en effektiv retshåndhævelse.
Jeg kan i den forbindelse forsikre om, at situationen bliver fulgt meget nøje og meget tæt, og regeringen er løbende opmærksom på, om der er behov for nye tiltag på området.
Tak for ordet.